عشر سنين اللي دازت على حركة 20 فبراير 2011 واحتجاجاتها فالمغرب، 20 فبراير اللي انبثقات من رحم الربيع العربي اللي طيح بأنظمة كثيرة، وبان فالمغرب فهذ الظرفية اللي عرفات ثورات على المستوى الإقليمي، وبهذ الصورة الاستثنائية اللي ساهمات فتغييرات جدرية. نشطاء 20 فبراير ناداو بمطالب الحرية والكرامة والعدالة الاجتماعية، ودستور جديد، وحكومة جديدة، وقضاء مستقل عن باقي السلط، وللرد عليهم واستجابة لمطالبهم كان الخطاب الملكي ف9 مارس 2011، اللي بين التفاعل الإيجابي للملك محمد السادس مع هؤلاء الشباب، فأقل من 3 سيمانات. فخطابو نهار 9 مارس 2011، تكلم الملك محمد السادس على دستور جديد، غيعطي للوزير الأول تسمية رئيس الحكومة، وغتنقل ليه صلاحيات كان كيمارسها الملك، وغيولي أقوى بالمقارنة مع قبل، كيف تكلم الملك على تخويل رؤساء المجالس الجهوية سلطة تنفيذ مقرراتها، بدل العمال والولاة، وجعل اللغة الأمازيغية هي اللغة الرسمية الثانية، بالإضافة للفصل بين السلط. هذ التجاوب السريع مع مطالب الحركة خلا احتجاجاتها تخفت من بعد، ومع مرور الزمن، حتى نشطاء الحركة براسهم تقطعات بيهم السبل، كلها ولين عطاها بالراس فهذ العشر سنوات اللي ما كيجمعها غير الفم، شي كمل قرليتو وخدم، شي تزوج، شي هاجر، وشي باقي طامح للتغيير. فالذكرى 10 على تأسيس الحركة، “كود” فهذ الورقة سولات 10 نشطاء على كيف كانو وكيف ولاو، وشنو تبدل فحياتهم بعد 20 فبراير وشنو عطاتهم الحركة، الأجوبة تميزات بتنوع كبير، وتبين فعلا أن كل واحد وفين شد طريقو. سارة سوجار: كملت قرايتي وكنوجد دكتورتي والحركة تعلمت منها بزاف “من بعد الحرمة كملت قرايتي، خديت الماستر ديالي فالعلاقات الدولية، ودابا كنوجد دكتورتي فالسياسات الأمنية والهجرة، شاركت فمعارك مرتبطة بالحقوق والحريات وواكبت الكثير من الملفات الحقوقية، كيف شاركت فبزاف ديال الديناميات من بعد اللي جات من ورا الحركة، بحال شابات من أجل الديمقراطية اللي هي عبارة على مجموعة ديال لبنات اللي كيآمنو بالمساواة وكيربطوها بالمعركة ديال الديمقراطية، وأسسو الفضاء ديالهم للتعبير على وجهة نظرهم والأغلبية من الحركة د20 فبراير”، هكذا لخصات الناشطة سارة سورجار حياتها الآن بعد 20 فبراير. وزادت سوجار، فتصريحها ل”كود”: “بالنسبة لي 20 فبراير كانت مدرسة لامتحان القناعات لامتحان المواقف والنظريات اللي كنا كنقراو عليهم نشوفوهم فالواقع، هي كانت ممارسة ميدانية، اللي الأكيد عطاتنا الكثير من الدروس اللي خلاتنا نلتقيو مباشرة مع الواقع ونلتقيو مع إدارة الصراع السياسي، كنا فالميدان وهذا عطانا الكثير من الدروس ارتباطا بشخصيتنا كيفاش نضجنا وانتقلنا من ناس مؤمنين فقط بالنظرية والمواقف إلى ناس قادرين أنهم ينتجو فالميدان ويقدرو يخلقو تجربة خاصة بيهم انطلاقا من داكشي اللي كيآمنو بيه”. واعتبرات أن 20 فبراير كان تمرين حقيقي ومدرسة كتفتخر أنها دازت منها، و”الدليل هو أنه دازت 10 سنوات والناس مازال كتهضر عليها، بل الأكثر من ذلك هو أنه في كل الاحتجاجات كلشي كيرجع لمطالب 20 فبراير وكلشي كيتحدث عليها، 20 فبراير كانت حاضرة فالمشهد السياسي والاحتجاجي طيلة هذ 10 سنوات”، حسب هضرتها. واكدات سوجار أنها مازال مؤمنة بمطالب 20 فبراير ومتفاءلة بمستقبل أفضل، ومازال كتقول أنه “مادام باقي ماتحققاتش هذ المطالب، إذن مازال عندنا الشرعية والمشروعية أننا نطالبو بيها، خصوصا وأن الوضعية الاقتصادية والاجتماعية ديال المغاربة مازال كتتدهور، والدليل هوما الاحتجاجات اللي كاينة اليوم فكل ربوع الوطن واللي كتهضر على الوضعية الاقتصادية والاجتماعية، ومادام أنه كاينة انتهاكات حقوق الإنسان واعتقالات فصفوف النشطاء وفصفوف الصحافيين، ومادام كاينة انتهامات على جميع المستويات”، حسب تعبيرها. يونس بنخديم: من الفلسفة فالزنقة لأستاذ التعليم الخصوصي لتاجر إلكتروني الناشط يونس بنخديم تعرف بعد 20 فبراير بنشاط حلقية الفلسفة فالزنقة اللي كيعرض فيها مجموعة من المشاكل اللي كيعيشها المواطن المغربي، من بعد تأسيس حركة فلاسفة الشارع المغاربة، كذلك كان مناضل فاتحاد الطلاب والتلاميذ، وكان عندو ارتباط سابق مع الحزب الاشتراكي الموحد إيمان منه بتوحيد جميع أطياف اليسار المغربي، “كنت كنخدم ففنادق، تم اشتغلت فجمعيات كمسؤول مشاريع ومسؤول على التواصل، بعدها اشتغلت كأستاذ ديال الفلسفة فالمدارس الخاصة، ونظرا لكورونا توقف هذا العمل، وتوجهت الآن إلى بناء مشروعي الخاص في إطار التجارة الإلكترونية”، كيف قال ل”كود”. وسبق لبنخديم دوز الاعتقال فهذ ال10 سنين، وبقى كينشط ويشارك فاحتجاجات متنوعة بعد 20 فبراير، وبالموازاة ركز على الجانب الأكاديمي بحيث درس الأداب الفرنسي، والتدبير، وتسجل بعد اعتقالو فشعبة القانون باللغة الفرنسية، ثم دار علم الاجتماع. “سياسيا، لا على المستوى النظري ولا على المستوى الممارساتي، تطورت كثيرا وصرت أرى أشياء وأستوعب أشياء وأمارس أشياء لم أكن أعتبرها أساسية أو كتجي من تجليات السياسة، في الأول كنت أمارس المبادئ وكنت أمارس المواقف، ولكن تجربة 10 سنوات علمتني أن أمارس السياسة، بمنطق فعل الممكن بالممكن، بالنسبة للمبادئ والمواقف فهي ثابتة، دفاع عن وطن حر، وطن الحقوق والمؤسسات، وطن الشفافية والمحاسبة، وطن المساواة والإنصاف، هذا الهدف الأسمى، وهذشي كيجي بتجليات مختلفة على حساب السياق الموضوعي وإرادة المواطنين”. وبالنسبة لواش ممكن روح الحركة ترجع ويتم التغيير نحو الأفضل، بنخديم كيشوف الأمر بشكل متشائم: “هناك دائما أمل للذين لا يستطيعون العيش دون أمل، أما الواقع الموضوعي هو واقع أسود لا شمس فيه، تغول المنطق الاستبدادي وتغول المنطق البوليسي في التسيير أو في محاولة قمع أي مبادرة اجتماعية سياسية أو ثقافية لا تطبل ولا تغني لليلى الدولة أو ليلى الجهة المتحكمة في الدولة، لا نرى أملا في الحقيقة والآن، نطالب بإطلاق سراح كافة المعتقلين السياسيين ومعتقلي الرأي”. وداد ملحاف: درت مكتب دالتواصل والاستشارة الإعلامية بدورها، الناشطة وداد ملحاف غادية مزيان فحياتها المهنية، لكن أكدات ل”كود” أن هذشي ماشي بسباب نشاطها فصلب الحركة أو كنتيجة ليه، بل هو ثمرة مجهودها الشخصي بالموازاة على نشاطها النضالي، واللي كتقول أنه كان ترجمة لما تؤمن به فعلا بكل جوارحها، وماكنش عندها موراه غرض سياسي أو مادي أو مهني. “أنا ف20 فبراير كنت طالبة فالمعهد العالي للإعلام والاتصال، وفنفس الوقت كنت كنحضر فالجموع العامة والتعبئة للاشكال الاحتجاجية وصياغة البلاغات اللي كتكون بشكل دائم فالحركة، وهذشي كان بالموازاة مع حياتي الأخرى، لكن مانكرش أن الحركة فادتني بزاف، وخلاتني نتلاقا ناس ونطور علاقاتي فالجانب المهني والإنساني.. 20 فبراير كانت تجربة إنسانية محضة بالنسبة لي”، كتقول ملحاف ل”كود”. وأكدات ملحاف أن نجاحها المهني كان لأنها كانت راسمة طريقها بمعزل عن النضال، حتى قبل الانخراط فالحركة اللي ماكانتش مخططة ليه، كانت باغة تشتغل مصحافية لكنها قررات تتعطى كثر لمجال التواصل. وقالت أن مشاركتها ف20 فبراير كان عن قناعة، “لا جمعية ولا حزب دافعيني، هذو أفكار كنامن بيهم، المساواة، العدالة الاجتماعية، والكرامة، على ودها نزلت وتعبأت، ومن بعد وقع خفوت لاسباب موضوعية وذاتية، وكانو صراعات داخلية بين اليسار والاسلاميين، لكن واخا هكذاك أنا بقيت متشبتة بجوهر ومبادئ الخركة اللي كنآمن بيها، واللي بقات مازال ثابتة ومشروعة حتى بعد مرور الوقت”، على خساب كلامها. وزادت، فحديثها على مسارها النضالي بعد الحركة: “مللي مابقيتش ناشطة بشكل دائم فالحركة اختاريت نمشي لحركة انفاس، اللي كنت من المؤسسين ديالها.. وشاركت ٤أشكال احتجاحية على الحريات الفردية، وكنا كنشاركو مع تعبيرات أخرى فالساحة السياسية، وانتقلنا من قوة احتجاجية لقوة اقتراحية كنجزو تقارير بشكل دائم فالسياسة الجبائية والصحة الانجباية والتعليم..” واضافت ملحاف: “بالموازاة نشطت فعدد من التكتلات لي كتدافع المراة، منها الإقليمية فشمال افريقية والشرق الاوسط بحال شبكة “نحن” اللي شاركت فعدد من الانشطة ديالها من 2012، ودرنا حملات ضد التمييز ضد المرأة، بدعم من المفوضية لحقوق الانسان اللي كاينة فجونيف”. أسامة لخليفي: أنا شوماج ومزوج فمكناس.. والنضال كيكون داخل الأحزاب والمؤسسات “فعشر سنوات بزاف غيكونو تغيرو وبزاف دالمسائل تبدلات فحياة الإنسان، الناس ولا وعندهم مشاكل أخرى، واهتمامات اخرى، ماشي بالضروري كتبقاش السياسة هي همك الوحيد والنضال هو همك الوحيد، بل كيوليو عند اهتمامات أخرى، فالحياة الشخصية والعائلة والأسرة بشكل خاص”، هذشي اللي قال الناشط اسامة لخليفي ل”كود” فسؤالها ليه على كيف رجعات حياتو دابا بعد النضال. وزاد الخلفي: “أنا مبادئي باقي كيما أنا، باقي إنسان ديمقراطي، حداثي، باقي إنسان ضد الفساد وضد الاستبداد، لكن طريقة تصريف هذشي اللي كتبدل، دابا مايمكنش بحال 2011 أننا نمشيو للشارع أو أننا نتظاهرو أو نتدافعو، كاين آليات أخرى باش يوصل الإنسان الصوت وداكشي باش كيآمن لأرض الواقع، هذا ما تغير بالنسبة لي”. الخلفي دخل للقفص الذهبي، ومازال كيقلب على خدمة مزيانة: “أنا كمناضل فالحركة مزوج ومستقر فمدينة مكناس، وشوماج باقي ماسهلش الله، ضروري يكون تحول”. وحول ما إذا كان أمل لعودة روح الحركة بنفس جديد من اجل التغيير، كيقول لخليفي: “الحركة روح، ماشي هي التظاهر والشارع، هي تحرير الفضاء العمومي، هي النقاش السياسي اللي ولا داخل المجتمع، هي تحصيل المكتسبات اللي حققاتها الحركة، هي النضال داخل جبهات أخرى، مابقاش فقط فمواجهة الدولة مباشرة، كاين جبهات أخرى للنضال، بحال داخل الأحزاب السياسية داخل المجتمع المدني، داخل النقابات، وروح الحركة مستمرة بالعكس، مجموعة من المكاسب تحققات”. محمد المسير: كنعتبر راسي ناشط فالحركة سابق وحالي إلى حين تحقيق مغرب الكرامة الناشط محمد المسير كيعتبر راسو ناشط سابق ومستمر ايضا ف20 فبراير، فديمومة احتجاجية اعتبرها ماكتوقفش وماكتساليش إلى غاية تحقيق مطالب مغرب الكرامة والحرية والعدالة الاجتماعية، كيف قال ل”كود”. وبخصوص شنو تغير فحياة المسير طيلة هذ 10 سنين، ف”لابد من الانطلاق من أن حركة 20 فبراير هي مدرسة نضالية تعلمنا منها الكثير من خلال تجارب نضالية انسانية، مبنية على التضامن والتأزر، وتدويب الخلافات، وتحديد الاولويات، مما فتح المجال للشباب من اجل امتحان افكارهم واختبارها في الميدان، والاحتكاك مع تنظيمات شباببية وقيادات حزبية، وخوض غمار التنسيق والتنظيم والتشبيك مع باقي مكونات المجتمع المدني”، حسب تعبيرو. ولي تبدل ايضا فحياتو كذلك هو “انني وليت كنميز الفرق بين الاحزاب الادارية والمخزنية لي كتلعب دور صمام الامان لامتصاص غضب الشارع وبين الاحزاب اللي، ولو قليلة، كتبنى مطالب الشعب ولو بشكل محتشم ولا يرقى للمستوى المطلوب، وايضا بلي النضال من اجل التغير لابد له من الجماهير الشعبية باش نقدرو نخلقوا ميزان قوى يمكن يعدل الكفة لصالح المهمشين والكادحين، وبلي التغير مكيجيش من الفوق ولكن من الاسفل لي كيشكلوا الاغلبية الكبيرة”. وقال أن الحركة خلات الشباب يبتاكرو أساليب جديدة دالاحتجاج كتجاوز الأساليب التقليدية، بحال خلق تجارب جديدة “كالفلسفة فالزنقة، والمسرح المحكور، وقهوة وكتاب، والجامعة الشعبية، كل هذا ساهم ولو بشكل ضئيل في إعطى مضمون للحركات الاحتجاجية التي تلت حراك 20 فبراير كحراك الريف وجرادة ونضال الاساتذة وحركات المعطلين”، على حساب هضرتو. 
كي كنتي وكي وليتي. فالذكرى 10 لتأسيس حركة “20 فبراير” 10 نشطاء سولاتهم “كود” على حياتهم.. شي قرا شي خدم شي تزوج شي هاجر وشي باقي مآمن بالتغيير وكلها وفين شد طريقو – الجزء الأول